चाइनिज ताइपेयीलाई जित्‍ने गरी खेल्छौं : प्रशिक्षक अल्मुताइरी
नेपाली राष्ट्रिय फुटबल टिमका प्रशिक्षक अब्दुल्लाह अलमुताइरीले विश्वकप छनोटमा चाइनिज ताइपेयीको सामना गर्दा आफ्नो उद्देश्य जित हुने बताएका छन् ।
काठमाडौँ — नेपाली राष्ट्रिय फुटबल टिमका प्रशिक्षक अब्दुल्लाह अलमुताइरीले विश्वकप छनोटमा चाइनिज ताइपेयीको सामना गर्दा आफ्नो उद्देश्य जित हुने बताएका छन् ।नेपालले बिहीबार छनोटको दोस्रो चरणको खेलमा चाइनिज ताइपेयीको समना गर्न लागेको हो । उनले बुधबार आयोजित भर्चुअल प्रि–कन्फ्रेन्समा कुवेतमा खेल्न दुवै टिमलाई सजिलो नहुने पनि माने ।उनले भनेका छन्,‘कुवेतको मौसममा खेल्न नेपाल र चाइनिज ताइपेयी दुवै टिमलाई सजिलो हुने छैन । हामीले छनोटको आफ्नो समूहमा चौथो स्थानमा रहन चाहन्छौं । यसले एसिया कप छनोटको बाटो बलियो बनाउन चाहन्छौं । त्यसैले भोलिको खेलमा हामी जित्नका लागि खेल्नेछौं ।’ उनले आफ्ना युवा खेलाडीलाई संयमित भएर खेल्न पनि सुझाव दिए ।उनले थपे, ‘यो छनोटका लागि हामीले पर्याप्त अभ्यास खेल खेल्ने अवसर पाएका छैनौं । हामीसँग युवा र प्रतिभाशाली टिम रहेको छ । हामी यो टिममाथि धेरै दबाब दिन चाहँदैनौं । चिनियाँ ताइपेयीका खेलाडी पनि नयाँ छन् र टिमका प्रशिक्षकले पनि पहिलो पल्ट जिम्मेवारी सम्हाल्दैछन् ।’ चाइनिज ताइपेयीका प्रशिक्षक भोम चान्हुमले पनि कुवेती मौसममा खेल्न गाह्रो हुने माने ।उनले भने, ‘हाम्रा लागि सबैभन्दा ठूलो चुनौती कुवेतको मौसम रहेको छ । नेपाल सन्तुलित टिम रहेको छ । उसको आक्रमण र रक्षापंक्ति बलियो छ । हामीले नयाँ खेलाडी उतार्दैछौं, किनभने हाम्रा प्रमुख खेलाडी कोभिड महामारीका कारण टिममा आबद्ध हुन सकेनन् । नयाँ खेलाडीका लागि यो मौका पनि हो ।’छनोटको पहिलो चरणमा नेपालले चिनियाँ ताइपेयीलाई २–० ले हराएको थियो । दुवै गोल अञ्जन विष्टले गरेका थिए । खेल जबेर अल हमद अन्तर्राष्ट्रिय मैदानमा स्थानीय समय अनुसार बेलुका सात बजे (नेपाली समय राति ९:४५) हुनेछ । छनोट खेलको प्रत्यक्ष प्रसारण कान्तिपुर टिभीले प्रत्यक्ष प्रसारण गर्दैछ ।